A partición de Palestina por as Nacions Unitas en 1947 en un estato arabe y atro de chodigo no fue aceptato por garra parte. Encomenzó una guerra en a que uns 750.000 palestins fuyoron d'o territorio que podió controlar o nuevo estato chodigo, a pocos lis permitioron tornar. Os echipcios asentoron buena parte d'os 200.000 refuchiatos palestins en a Faixa de Gaza, un territorio palestín que s'anexionoron. Unos 200.000 palestins, musulmans y cristians fuyoron de Galileya enta o Liban y Siria. En o Liban os palestins cristians y palestins musulmans teneban campos de refuchiatos diferents. Dende o centro de Palestina uns 350.000 fuyoron ta l'actual Cischordania, on ya en viviban 400.000. Quan remató a guerra no quedoron que 150.000 palestins en o estato d'Israel. Os chodigos miroron de no luitar contra os palestins cristians pa no trobar-se con a hostilidat d'os países occidentals, por ixo encara quedan poblacions de mayoría cristiana en Galileya. Tamién miroron de tener buenas relacions con palestins musulmans de bellas minorías como os drusos.